Kidnappet kvinne funnet i live i USA
Kvinnen ble bortført i byen Germantown i Philadelphia i USA på søndag og politiet i USA har tidligere frigitt en overvåkningsvideo som skal vise kidnappingen av 22-åringen. I natt kom gladnyheten: Hun er funnet i live i Jessup i Maryland, og politiet har en mistenkt i varetekt, opplyser FBI ifølge CNN. Den pågrepne er Delven Barnes (37) ifølge FBI-agent Ed Hanko. Kvinnen ble funnet etter at politiet fant bilen som ble brukt i bortføringen og spanet på den i Maryland. - Han ble pågrepet og det var da hun ble funnet. Hun er i god form og snakker med oss, sier Hanko. Det var søndag i forrige uke at et vitne skal ha hørt en kvinne som kjempet for livet, mens hun skrek om hjelp i byen Germantown i Philadelphia i USA. Ingen grep inn. Carlesha Freeland-Gaither ble sist sett i live litt før klokken ti søndag kveld. Overvåkningsvideoen politiet gikk ut med viser en bil som kjører nedover gaten, parkerer og deretter en mann som går mot en kvinne på andre siden av veien. Noen sekunder ut i filmen vises en mann som drar med seg en kvinne nedover gaten og inn i bilen. Den kidnappede kvinnen skrek ifølge et vitne høyt om hjelp. Hun skal også ha mistet brillene og telefonen sin mens kidnapperen dro henne inn i bilen.
Her blir Carlesha Freeland-Gaither (22) bortført på brutalt vis. Nå er hun funnet i live.